Vra só vir daardie welverdiende verhoging - Solidariteit Wêreld LoopbaanSolidariteit Wêreld Loopbaan
Tuis › Artikels › Vra só vir daardie welverdiende verhoging
Vra só vir daardie welverdiende verhoging
Zelda van Vuuren, 'n konsultant wat personeelbestuur vir verskeie ondernemings in Johannesburg doen, sê baie maatskappye maak voorsiening vir jaarlikse verhogings, "tog is daar net so baie maatskappye waar verhogings nie deel van die maatskappy se beleid is nie."
Sy sê in hierdie gevalle is dit vir werknemers moontlik, en soms baie nodig, om oor verhogings te gesels. Sy stel voor jy maak 'n formele afspraak met jou werkgewer en loop nie bloot in sy/haar kantoor in nie. Beplan eers sorgvuldig wat jy wil sê en hoe jy die saak gaan benader. Sy het die volgende wenke:
1. Doen deeglike navorsing. As jy weet wat jou kollegas verdien en waar jy staan, kan dit jou help om te bepaal hoe groot die salarisverhoging kan wees wat jy wil vra. Bestee genoeg tyd daaraan om jou maatskappy se reëls en regulasies oor salarisse en bevordering te begryp. Moenie uitvis nie, maar maak seker van jou feite en sorg dat jou inligting korrek is.
2. Stel jou kant van die saak. Wanneer jy vir 'n verhoging vra, is dit nie die tyd om beskeie te wees nie, maar dit is ook nie die tyd om voorbarig te wees nie. Daarom is dit raadsaam om 'n lysie van jou prestasies saam te neem en dit met deurlopende vordering in verband te bring. Toon aan dat jy steeds tot puik prestasie verbind is. Maak seker jy is eerlik en werk hard deur die jaar om jou punt te bewys.
3. Wees buigsaam in jou gesprek. Iemand wat aanpasbaar is, maak vinniger 'n indruk. Doen daarom voorstelle oor hoe jy dalk jou maandelikse salaris kan aanvul en wees meer as bereid om te onderhandel en al die voordele te oorweeg wat jou werkgewer bied. Dink logies en praktiese oor bykomende rolle wat jy by die werkplek kan vervul.
4. Moenie onredelik wees nie. Elke storie het altyd twee kante en jou werkgewer het ook redes vir besluite. 'n Salarisverhoging is maklik vir jou om te regverdig, maar tensy jy na 'n nuwe pos bevorder word, is 'n verhoging binne die normale skaal van jou posbeskrywing meer waarskynlik.
5. Moet onder geen omstandighede eise stel nie. Salarisverhogings is vir mense bedoel wat beoog om by die maatskappy te bly. Om jou ontevredenheid uit te spreek wanneer jou werkgewer moontlik ook sukkel, dui daarop dat jy 'n bedreiging vir die maatskappy is.